
# Ләйсән Юнысова: «Хатын-кызларга багышлап»

(ШИГЫРЬ)

Сөембикә дисен, Сөенбикә...

Бикәләрнең җаны кош сыман –

Белми чикләр, оча гел биеккә,

Үзенә тиң үрләр юксына.

Чибәр дисең, сабыр дисең аны.

Көчле дисәң, даны кимерме?

Вулканнардан кайнар аның каны,

Кайнатырлык корыч-тимерне.

Күрсәң дә син гөлләр нәзакәтен,

Патшабикә – илнең терәге.

Диңгез кебек даулы, тирән һәм киң

Затлы бикәләрнең йөрәге.

Дулкын булып килеп бәрелә ул

Диварларның каткан ташына.

Чиксез дала булып җәелә ул

Ир җибәргән яулар каршына.

Мәхәббәткә – тик бер шуңа гына

Горур бикә уйсыз буйсына.

Сынса да ул шунда гына сына,

Бозга тигән саксыз ук сыман.

Сөен дисең, елмай, патшабикә!

Курай кебек бикә күңеле –

Үксеп-үксеп елый әллә нигә,

Юллар тузанына түгелеп.

Бикәләрне аңлар өчен сиңа

Әле таулар кебек үсәсе.

Җырлар кушып тормыш ачысына,

Түзмәм дигән күпкә түзәсе.

...Сөенбикә кызы, сөенеп кал:

Әле исән Казан каласы.

Язмыш даласында безгә әле

Югалсак та, кабат табыласы...

Гомерле бул, бикә нәселе.

Следите за самым важным и интересным в Telegram-каналеТатмедиа

## Нет комментариев
Ләйсән Юнысова: «Хатын-кызларга багышлап»